It-test ta' kompromess finali propost mill-Kunsill dwar id-direttiva dwar il- bijokarburanti u t-tibdil indirett fl-użu tal-art ("ILUC") ġie aċċettat mill-Parlament Ewropew fis-sessjoni plenarja tiegħu fi Strasburgu fit-28 ta' April 2015. Il-leġislazzjoni proposta temenda d-direttiva tal-2009 dwar l-enerġija rinnovabbli u d-direttiva dwar il-kwalità tal-karburanti ("ILUC"). Dan il-ftehim huwa r-riżultat ta' negozjati bejn il-Kunsill - irrappreżentat mill-Presidenza Latvjana - u r-rappreżentanti tal-Parlament Ewropew li saru matul ix-xahar ta' Marzu 2015. Għan tal-proposta L-għan prinċipali tal-abbozz ta' direttiva huwa li jingħata bidu għat-transizzjoni minn bijokarburanti konvenzjonali għal bijokarburanti li jwasslu għal tnaqqis sostanzjali fil-gassijiet serra (" bijokarburanti tat-tieni ġenerazzjoni). Huwa jistabbilixxi wkoll qafas leġislattiv ċar għall-produzzjoni ta' bijokarburanti, filwaqt li jipproteġi investimenti eżistenti fis-settur. Id-Direttiva dwar il-Kwalità tal-Karburanti introduċiet mira mandatorja għal tnaqqis ta' 6% fl-emissjonijiet tal-gassijiet serra ta' karburanti użati fit-trasport bit-triq li għandha tintlaħaq sal-2020. Id-Direttiva dwar l-Enerġija Rinnovabbli stabbilixxiet miri obbligatorji għal sehem globali ta' 20% ta' enerġija rinnovabbli fl-UE u għal sehem ta' 10% għall-enerġija rinnovabbli fis-settur tat-trasport li għandhom jintlaħqu wkoll sal-2020. Iż-żewġ direttivi kienu jeħtieġu li l-Kummissjoni tirrevedi l-impatt ta' emissjonijiet ikkawżati minn tibdil indirett fl-użu tal-art u tindirizza miżuri possibbli biex dan jitnaqqas. X'inhi d-differenza bejn bijokarburanti konvenzjonali/tal-ewwel ġenerazzjoni u bijokarburanti avvanzati? Il-bijokarburanti konvenzjonali huma prodotti minn għelejjel tal-ikel, bħal zokkor, lamtu u żjut veġetali. Dawn jiġu prodotti bl-użu ta' materja prima mill-art, li tista' tintuża wkoll għall-ikel u l-għalf. Il-bijokarburanti avvanzati huma prodotti minn materja prima li ma tikkompetix direttament mal-għelejjel tal-ikel u tal-għalf, bħall-iskart u r-residwi agrikoli. X'inhi r-rabta bejn il-bijokarburanti u t-tibdil indirett fl-użu tal-art (ILUC)? Il-produzzjoni tal-bijokarburanti fuq art agrikola eżistenti tista' tikkawża forma ta' "katina ta' reazzjonijiet": peress li dejjem hemm domanda għall-għelejjel tal-ikel u tal-għalf, xi ħadd jista' jibda jipproduċi aktar ikel u għalf x'imkien ieħor, pereżempju billi jibdel foresti f'art agrikola. Dan imbagħad iwassal għal żieda fl-emissjonijiet ta' CO2 u għaldaqstant jikkontrobatti l-benefiċċji li jirriżultaw mill-użu ta' bijokarburanti. Elementi ewlenin tal-proposta: Il-mitigazzjoni tal-emissjonijiet ikkawżati minn tibdil indirett fl-użu tal-art permezz ta' limitu ta' 7% fuq il-bijokarburanti konvenzjonali, inklużi bijokarburanti prodotti minn għelejjel għall-enerġija, li jgħoddu għall-miri tad-direttiva dwar l-enerġija rinnovabbli fir-rigward tal-konsum finali ta' enerġija fit-trasport fl-2020. Possibbiltà li l-istati membri jiffissaw limitu aktar baxx. It-transizzjoni għal bijokarburanti avvanzati hija inkoraġġuta , permezz ta' inċentivi li jistiednu lill-istati membri jippromwovu l-użu tagħhom u li jeħtiġuhom jistabbilixxu miri nazzjonali għal dawk il-bijokarburanti. L-istati membri jistgħu jiffissaw mira aktar baxxa, abbażi ta' raġunijiet oġġettivi (valur ta' referenza ta' punti perċentwali tal-mira ta' 10% għall-enerġija rinnovabbli fit-trasport). L-għadd doppju ta' materja prima għal bijokarburanti avvanzati (inklużi fl-Anness IX) lejn il-mira ta' 10 % tad-direttiva dwar l-enerġija rinnovabbli. Ir-rappurtar dwar tnaqqis fl-emissjoni ta' gassijiet serra permezz tal-użu ta' bijokarburanti għandu jitwettaq mill-fornituri tal-karburanti u l-Kummissjoni. Il-Kummissjoni hija meħtieġa wkoll tirrapporta lura lill-Parlament Ewropew u lill-Kunsill, sa mhux aktar tard minn tmiem l-2017, dwar l-effettività tal-miżuri introdotti minn din id-direttiva u, abbażi tal-aħjar xjenza disponibbli, dwar il-possibbiltà li jiġu inklużi fatturi ta' emissjonijiet ikkawżati mit-tibdil indirett fl-użu tal-art fil-kriterji eżistenti dwar is-sostenibbiltà. Il-passi li jmiss Wara l-vot tal-Parlament Ewropew, it-test finali ser jiġi rivedut mill-ġuristi-lingwisti u mbagħad ser jiġi formalment adottat mill-Kunsill, possibbilment xorta waħda taħt il-Presidenza Latvjana. Id-direttiva ser tidħol fis-seħħ fl-2017.